Document ID: 32010R0742

KOMMISSIONENS FORORDNING (EU) Nr. 742/2010
af 17. august 2010
om ændring af forordning (EU) nr. 1272/2009 om gennemførelsesbestemmelser til Rådets forordning (EF) nr. 1234/2007 vedrørende interventionsorganernes opkøb og salg af landbrugsprodukter
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 43, litra a) og d), sammenholdt med artikel 4, og
ud fra følgende betragtninger:
(1)
De krav, som korn skal opfylde for at kunne opkøbes ved offentlig intervention, og de metoder, der skal anvendes ved undersøgelsen af, om kravene er opfyldt, jf. artikel 7 i Kommissionens forordning (EU) nr. 1272/2009 (2), er anført i nævnte forordnings bilag I, del I til VIII og del XII. Den Europæiske Standardiseringsorganisation (CEN) har gennemført en ajourføring af nogle af disse metoder. For at tage højde for denne videreudvikling og for at fremme europæiske standarder bør der ske en tilpasning af metoderne i forordningen. For at sikre en ensartet og konsekvent anvendelse af metoderne i en given interventionsperiode bør det fastsættes, at de anvendte metoder skal være dem, der er gældende den første dag i produktionsåret.
(2)
Referencemetoden til bestemmelse af de bestanddele, som ikke er mangelfrit basiskorn, som i øjeblikket er opført i del IV i bilag I til forordning (EU) nr. 1272/2009, er beskrevet i bilagets del V. Punkt 1 i del V vedrørende blød hvede, hård hvede og byg er blevet ajourført ved den europæiske standard EN 15587:2008. Denne standard bør anføres i punktet.
(3)
Bilag I, del III, i forordning (EU) nr. 1272/2009 definerer bestanddele, som ikke er mangelfrit basiskorn, og bestanddele, som skal tages i betragtning for hver kornart ved definition af urenheder. Af hensyn til nøjagtigheden og overensstemmelsen med den europæiske standard EN 15587:2008 er der behov for at tilpasse visse definitioner og flytte nogle underrubrikker fra én kategori til en anden. Som følge af denne ændring af underrubrikkerne vil det også være nødvendigt at ændre del II i bilag I for så vidt angår minimumskvalitetskravene.
(4)
Den internationale standard ISO 712:1998, som i øjeblikket er opført i del IV i bilag I til forordning (EU) nr. 1272/2009, som en af de mulige metoder til bestemmelse af vandindholdet, er blevet ajourført for andre kornsorter end majs ved den europæiske og internationale standard EN ISO 712:2009. Denne standard bør anføres. Hvad majs angår, bør der tages højde for ajourføringen ved den europæiske og internationale standard EN ISO 6540:2010. Herudover bør del VI i bilag I udgå, og punkt 3 i del XII i bilag I bør ændres i overensstemmelse hermed.
(5)
Referencemetoden til bestemmelse af proteinindholdet i blød hvede, som i øjeblikket er opført i del IV i bilag I til forordning (EU) nr. 1272/2009, er den metode, der er anerkendt af International Association for Cereal Chemistry (ICC), og hvis normer er fastsat under nr. 105/2. Efter CEN's arbejde er det hensigtsmæssigt at erstatte denne metode med den europæiske og internationale standard EN ISO 20483:2006 og at udvide den til at omfatte hård hvede. Derudover bør standard CEN ISO/TS 16634-2:2009 anføres som en alternativ metode.
(6)
Zélény-tallet for blød hvede, som bestemmes efter ISO 5529:1992, der i øjeblikket er opført i del IV i bilag I til forordning (EU) nr. 1272/2009, er blevet ajourført ved den europæiske og internationale standard EN ISO 5529:2009. Denne standard bør anføres.
(7)
Hagberg-faldtallet, som bestemmes efter ISO 3093:2004, der i øjeblikket er opført i del IV i bilag I til forordning (EU) nr. 1272/2009, er blevet ajourført ved den europæiske og internationale standard EN ISO 3093:2009. Denne standard bør anføres.
(8)
Referencemetoden til bestemmelse af indholdet af melede kerner i hård hvede, som i øjeblikket er opført i del IV i bilag I i forordning (EU) nr. 1272/2009, er opført i del VIII i dette bilag. Efter CEN's arbejde er det hensigtsmæssigt at erstatte denne metode med den europæiske standard EN 15585:2008. Denne standard bør anføres, og del VIII i bilag I bør udgå.
(9)
Den internationale referencemetode ISO 7971/2:1995 til bestemmelse af egenvægten, som i øjeblikket er opført i del IV i bilag I til forordning (EU) nr. 1272/2009, er blevet ajourført ved den europæiske og internationale standard EN ISO 7971/3:2009. Denne standard bør anføres.
(10)
Denne forordning bør gælde fra den dato, hvor bestemmelserne i forordning (EU) nr. 1272/2009 finder anvendelse på korn.
(11)
For at give medlemsstaterne mulighed for at gennemføre de ændringer eller ajourføringer, som nærværende forordning medfører, herunder navnlig dem, der vedrører urenheder og henvisninger til standard EN 15587, bør der fastsættes en rimelig frist for gennemførelsen af visse bestemmelser. Disse ændringer bør først gælde fra produktionsåret 2011/2012.
(12)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
I forordning (EU) nr. 1272/2009 foretages følgende ændringer:
1)
I artikel 7 foretages følgende ændringer:
a)
Stk. 2, første led, affattes således:
»-
bilag I, del III, IV, V, VII og XII, for korn«.
b)
Følgende indsættes som stk. 3:
»3. Til bestemmelse af kvaliteten af korn, der tilbydes til eller er underlagt intervention, anvendes de metoder, der er beskrevet i bilag I, og som eventuelt er fastlagt som europæiske og/eller internationale standarder, i den seneste version, der er i kraft på den første dag i hvert produktionsår.«
2)
Bilag I ændres som angivet i bilaget til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 1. juli 2010.
Artikel 1, stk. 2, gælder dog fra den 1. juli 2011 for så vidt angår punkt B i del II, del III, del IV, litra a), og del V i bilag I til forordning (EU) nr. 1272/2009.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. august 2010.

Labels: 3
6